Konservative og Dansk Folkeparti afviser forslag om at lade staten betale for rygestopmedicin. Sundhedsministeren kalder forslaget "interessant".

Rygere, der ønsker at kvitte cigaretterne, skal have økonomisk tilskud til nikotintyggegummi og anden rygestopmedicin, så incitamentet til at stoppe den usunde vane bliver endnu større, end det er tilfældet i dag.

Sådan lyder anbefalingen fra et ekspertudvalg, nedsat af Sundhedsstyrelsen, som onsdag har præsenteret sit oplæg til regeringen. Et oplæg, der skal danne rammen for den såkaldte Kræftplan 4, som regeringen færdiggører senere på året.

Men forslaget om skatteyderbetalt rygestopmedicin splitter blå blok.

Konservatives politiske ordfører, Mette Abildgaard, er lodret uenig med ekspertgruppen:

- Man skal stoppe med at ryge, fordi det giver mange flere gode leveår - ikke fordi staten kommer med sådan en gulerod i form af gratis nikotintyggegummi. Og helt ærligt; hvis ens motivation for at stoppe med at ryge ikke er større, end det at staten kommer med gratis tyggegummi, kan jeg frygte for om det rygestop holder ved, siger hun og efterlyser mere fokus på det personlige ansvar hos den enkelte.

- Hvad skal det næste så være? Vi har også store problemer med fedme i det her land. Skal vi så til, fra statens side, at ordinere snack-gulerødder i stedet for flødeskumskager til dem, der har problemer med overvægt? Det kan ikke være rigtigt, at det er staten, der skal motivere os til at træffe det gode og sunde valg for os selv. Jeg frygter for hvilket samfund vi får, hvis vi ikke holder fast i, at der er noget, der hedder personligt ansvar.

Dansk Folkepartis Liselott Blixt er enig:

- Selvfølgelig vil tilskud være et incitament til at holde op, men hvis man har råd til at ryge, så har man også råd til at holde op med at ryge, siger sundhedsordføreren til Ritzau.

Minister: Interessant

Sundheds- og ældreminister Sophie Løhde (V) tager derimod anderledes positivt imod anbefalingerne fra ekspertgruppen.

- Jeg synes, det er interessant at overveje, at nogle af de grupper af danskere, som er allermest syge, og har sværest ved at holde op med at ryge – skulle vi gøre noget ekstra for at hjælpe dem?

Sophie Løhde forestiller sig ikke, at alle rygere skal kunne få statsligt tilskud til rygestopmidler - men hun ser gerne en ordning, der eksempelvis gælder for rygere med dårlig økonomi.

- Jeg synes, det er bemærkelsesværdigt, hvis man har den holdning, at dem, der har det allerdårligst i samfundet, også skal have den mindste hjælp til at holde op med at ryge.

Hver tiende vil stoppe, hvis prisen stiger

Ekspertgruppen foreslår desuden, at afgiften på tobak bliver sat yderligere i vejret for at forhindre, at især unge begynder at ryge.

En meningsmåling, foretaget af Megafon for TV 2 og Politiken, viser, at mere end hver tiende ryger vil kvitte smøgerne, hvis prisen hæves med 10 kroner per pakke.